Hannah Yeoh beri keterangan di Bukit Aman
KUALA LUMPUR: Polis telah selesai mengambil keterangan daripada Ahli Parlimen Segambut Hannah Yeoh pagi semalam bagi membantu siasatan berhubung kenyataan yang dimuat naik menerusi laman sosial, baru-baru ini. Yeoh tiba di Bukit Aman ditemani oleh dua peguamnya Gobind Singh Deo serta Syahredzan Johan dan keterangannya diambil oleh seorang pegawai penyiasat selama kira-kira sejam. Gobind ketika ditemui pemberita berkata, Yeoh telah menyerahkan telefon bimbit dan kata laluan akaun media sosialnya untuk membantu siasatan polis. Timbalan Pengarah (Siasatan/Perundangan) Jabatan Siasatan Jenayah (JSJ) Bukit Aman DCP Mior Faridalathrash Wahid, mengesahkan bekas Timbalan Menteri Pembangunan Wanita, Keluarga dan Masyarakat itu, berada di Bukit Aman pagi semalam untuk memberi keterangan berhubung kenyataannya di laman sosial baru-baru ini. Siasatan kes dijalankan mengikut Seksyen 4(1) Akta Hasutan, dan Seksyen 505 (c) Kanun Keseksaan serta Seksyen 233 Akta Komunikasi dan Multimedia 1998. Pada 11 Jun, polis membuka satu kertas siasatan berhubung kenyataan yang dibuat pemilik akaun ‘Hannah Yeoh’ di Facebook, yang dilihat mempunyai kecenderungan menghasut. – Bernama 
See author's posts
